次閑叟見寄之韻
作者：李彭
朝代：宋

paragraphs: 王侯氣邁往，青春頗干祿。
任俠似朱家，竄身脱冤獄。
甘隨支遁遊，不作子公牘。
着鞭投前地，嗜山性尤酷。
遺民卧江漢，無心謀半菽。
數面遂成親，開懷注醽醁。
新聞倒青箱，讜論尊黄屋。
禪參靈運前，庭列山陰竹。
好乖當語離，作惡徒滿腹。
西風掛席歸，清談渴心足。
漢庭今側席，公道追黄鵠。
莫作稻梁謀，營營輩鷄鶩。
我自宴山川，坐嘯臨長谷。